‘লালপদ্মের রঙে রাঙা সেদিন জরিপকাল’ যদি পূর্বপাঠের পাতা উলটায় স্মৃতির টানে, ছন্দের টানে এই বলে ‘প্রহরশেষের আলোয় রাঙা সেদিন চৈত্রমাস’ তাহলে কি একেবারেই ভুল বলা হবে। কারো বিচারে হয়তোবা। কিংবা জীবনানন্দীয় রহস্যময়তার ‘অর্থ নয়, বিত্ত নয়’ ইত্যাদি বাক্যবন্ধ? বাংলা কবিতার বলিষ্ঠ পুরুষসিংহ নজরুলের উদ্দেশে একটি কাব্যগ্রন্থ উৎসর্গও করেছেন আমিনুল ইসলাম। এসবই ঐতিহ্যের টানে, শেকড়ের প্রতি ভালোবাসার মুগ্ধতায়। এমনটিই তো হওয়া উচিত – স্বীকৃতি, আত্তীকরণ, কিন্তু আপন স্বাতন্ত্র্য ও বৈশিষ্ট্য অক্ষুণ্ণ রেখে।